text: শীঘ্রই ৪০তম বিসিএসের লিখিত পরীক্ষার ফলপ্রকাশ হতে যাচ্ছে – Uttoron
  শীঘ্রই ৪০তম বিসিএসের লিখিত পরীক্ষার ফলপ্রকাশ হতে যাচ্ছে
  News	Dec 3, 2020
  এই মাসেই ৪০তম বিসিএসের লিখিত পরীক্ষার ফল প্রকাশ করার সিদ্ধান্ত নিয়েছে বাংলাদেশ সরকারি কর্ম কমিশন। সূত্রে জানা যায়, করোনাভাইরাসের প্রকোপের কারণে একটি বড় সময় পিএসসির কার্যক্রম শিথিল ছিল। এ জন্য এই ফলাফল প্রকাশে বিলম্ব হয়েছে। তবে চলতি মাসের প্রথম দুই সপ্তাহের মধ্যে পিএসসি জরুরি সভা করবে।
  সেই সভায় ৪০তম বিসিএসের লিখিত পরীক্ষায় উত্তীর্ণনের তালিকা প্রকাশ করা হবে বলে জানা যায়। সেখানেই ঠিক করা হবে ৪০তম ভাইভা পরীক্ষার তারিখও। প্রায় ২০ হাজার প্রার্থী এই তালিকা প্রকাশের অপেক্ষায় আছেন।
  ২০১৮ সালের আগস্টে ৪০তম বিসিএসের বিজ্ঞপ্তি প্রকাশ করে পিএসসি। গত বছর মে মাসে ৪০তম বিসিএসের প্রিলিমিনারি পরীক্ষা অনুষ্ঠিত হয়। এই পরীক্ষায় আবেদন করেছিলেন ৪ লাখ ১২ হাজার ৫৩২ জন প্রার্থী। এর মধ্যে পরীক্ষা দিয়েছেন ৩ লাখ ২৭ হাজার পরীক্ষার্থী। তাঁদের মধ্যে প্রিলিমিনারিতে উত্তীর্ণ হন ২০ হাজার ২৭৭ জন।
  সেখান থেকে মোট ১ হাজার ৯০৩ জন ক্যাডার নেওয়া হবে। এতে প্রশাসন ক্যাডারে ২০০, পুলিশে ৭২, পররাষ্ট্রে ২৫, করে ২৪, শুল্ক আবগারিতে ৩২ ও শিক্ষা ক্যাডারে প্রায় ৮০০ জন নিয়োগ দেওয়া হবে। মোট ১ হাজার ৯০৩ জন ক্যাডার নিয়োগ দেওয়ার বিজ্ঞপ্তি দিয়েছিলো পিএসসি। তবে এই সংখ্যা এখন আরও বাড়তে পারে।
  পিএসসি সূত্রে জানা গেছে, লিখিত পরীক্ষার খাতা দুই ধাপে দেখা হয়। প্রথমে একজন পরীক্ষক খাতা মূল্যায়ন করার পর তার মূল্যায়ন সঠিক হয়েছে কি না, সেটি যাচাইয়ের জন্য ওই খাতা দ্বিতীয় নিরীক্ষক পুনরায় পরীক্ষা করেন। পুনর্নিরীক্ষণ করার সময় নিরীক্ষক দেখেন, যেখানে যেমন নম্বর দেওয়ার কথা ছিল, তা দেওয়া হয়েছে কি না আবার নম্বর যোগ করতে কোথাও ভুল হয়েছে কি না। এই প্রক্রিয়া শেষ হলে তবেই ফলাফল চূড়ান্ত করা হয়। পরীক্ষার্থীদের মেধা যথাযথভাবে মূল্যায়ন করতে ৩৮তম বিসিএস থেকে এভাবেই খাতা দেখে আসছে পিএসসি।